DECIZIA DELEGATĂ A AUTORITĂȚII AELS DE SUPRAVEGHERE

din 22 aprilie 2021

de aprobare a statutului de teritoriu indemn de boală al Norvegiei în ceea ce privește virusul rabiei (RABV) și de modificare a Deciziei nr. 032/21/COL [2021/1333]

AUTORITATEA AELS DE SUPRAVEGHERE,

având în vedere Acordul dintre statele AELS privind instituirea unei Autorități de Supraveghere și a unei Curți de Justiție, în special articolul 1 alineatul (2) și articolul 3 din Protocolul 1 la acesta,

având în vedere actul menționat în capitolul I partea 1.1 punctul 13 din anexa I la Acordul privind Spațiul Economic European („Acordul privind SEE”), Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor (1) [„Regulamentul (UE) 2016/429”], astfel cum a fost modificat și adaptat la Acordul privind SEE prin adaptările specifice și sectoriale menționate în anexa I la acordul respectiv, în special articolul 36 alineatul (3) și articolul 266 alineatul (2),

având în vedere actul menționat în capitolul I partea 1.1 punctul 13h din anexa I la Acordul privind SEE, Regulamentul delegat (UE) 2020/689 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele privind supravegherea, programele de eradicare și statutul de indemn de boală pentru anumite boli listate și emergente (2) [„Regulamentul delegat (UE) 2020/689”], astfel cum a fost adaptat prin adaptările specifice și sectoriale menționate în anexa I la acordul respectiv, în special articolul 70 alineatul (3),

astfel cum a fost adaptat la Acordul privind SEE prin punctul 4 litera (d) din Protocolul 1 la Acordul privind SEE,

întrucât:

Regulamentul (UE) 2016/429 și Regulamentul delegat (UE) 2020/689 au fost încorporate în anexele la Acordul privind SEE cu efect de la 17 aprilie 2021. În conformitate cu data de aplicare indicată în fiecare dintre regulamente [Regulamentul (UE) 2016/429, Regulamentul delegat (UE) 2020/687 al Comisiei (3) și Regulamentul delegat (UE) 2020/689], regulamentele respective se aplică de la 21 aprilie 2021.

Regulamentul (UE) 2016/429 stabilește un nou cadru legislativ pentru prevenirea și combaterea bolilor transmisibile la animale sau la om. În special, acesta prevede aprobarea, pentru statele din Spațiul Economic European („statele SEE”) sau pentru zone ale acestora, a statutului de indemn de boală în ceea ce privește anumite boli enumerate la articolul 5 alineatul (1) din regulamentul respectiv, pentru una sau mai multe specii de animale relevante („statute”).

Decizia nr. 032/21/COL conține o listă a statutelor de indemn de boală și a statutelor de nevaccinare, precum și a programelor de eradicare ale Norvegiei și Islandei și ale zonelor sau compartimentelor acestora, aprobate în conformitate cu Regulamentul (UE) 2016/429 și cu Regulamentul delegat (UE) 2020/689.

Pentru anumite boli listate, inclusiv pentru infecția cu virusul rabic (RABV), Regulamentul (UE) 2016/429 și Regulamentul delegat (UE) 2020/689 stabilesc pentru prima dată norme privind acordarea statutului de indemn de boală statelor membre sau unor zone ori compartimente ale acestora.

Articolul 36 alineatul (3) din Regulamentul (UE) 2016/429 prevede că cererile de recunoaștere a statutului de indemn de boală al statelor SEE sau al unor zone ale acestora în ceea ce privește anumite boli incluse pe listă se aprobă în cazul în care statutul de indemn de boală fost demonstrat prin date istorice și de supraveghere.

În temeiul articolului 39 litera (a) punctul (iii) din Regulamentul (UE) 2016/429, articolul 70 din Regulamentul delegat (UE) 2020/689 stabilește criteriile de recunoaștere a statutului de indemn(ă) de boală al unui stat SEE sau al unei zone a acestuia pe baza datelor istorice sau de supraveghere, inclusiv în ceea ce privește infecția cu virusul rabic (RABV).

Articolul 70 alineatul (3) din Regulamentul delegat (UE) 2020/689 prevede că Autoritatea „poate acorda statutul de indemn de boală [Norvegiei] sau zonelor, pentru o perioadă de doi ani de la intrarea în vigoare a prezentului regulament, în ceea ce privește:

(a) infecția cu RABV, dacă a fost notificabilă în conformitate cu articolul 8 din Directiva 64/432/CEE și, după caz, dacă a fost pusă în aplicare monitorizarea necesară în conformitate cu articolul 4 din Directiva 2003/99/CE a Parlamentului European și a Consiliului (4), și nu a fost raportat niciun caz la speciile de animale listate în ultimii doi ani;”.

Prin scrisoarea din 25 noiembrie 2020 (documentul nr. 1166401), Autoritatea Norvegiană pentru Siguranța Alimentară a prezentat Autorității o cerere de recunoaștere a statutului de indemn de boală pentru întregul teritoriu al Norvegiei în ceea ce privește infecția cu virusul rabiei (RABV). Cererea a fost însoțită de un raport al Institutului Veterinar Norvegian, furnizat în scopul demonstrării statutului istoric de „indemnă de boală” al Norvegiei în ceea ce privește infecția cu virusul rabic (RABV) (Doc nr. 1166395).

Autoritatea, în strânsă cooperare cu Comisia Europeană, a examinat raportul și, în lumina informațiilor respective, consideră că Norvegia îndeplinește condițiile prevăzute la articolul 36 alineatul (3) din Regulamentul (UE) 2016/429 și la articolul 70 alineatul (3) litera (a) din Regulamentul delegat (UE) 2020/689 (documentul nr. 1190351). Prin urmare, prin prezenta decizie, Autoritatea recunoaște statutul Norvegiei de teritoriu indemn de infecția cu virusul rabic (RABV), iar anexa la Decizia nr. 032/21/COL se modifică în consecință.

Autoritatea, prin Decizia delegată nr. 030/21/COL (documentul nr. 1194415), a transmis în mod corespunzător comitetului proiectul de decizie, în conformitate cu articolul 36 alineatul (4) și cu articolul 266 alineatul (2) din Regulamentul (UE) 2016/429. Comitetul a aprobat proiectul de decizie. În consecință, proiectul de decizie este conform cu avizul comitetului.

Prin urmare, Decizia nr. 032/21/COL trebuie modificată în consecință,

ADOPTĂ PREZENTA DECIZIE:

Articolul 1 Se aprobă statutul de indemn de infecția cu virusul rabic (RABV) pentru întregul teritoriu al Norvegiei. Anexa la Decizia 032/21/COL se înlocuiește cu anexa la prezenta decizie.

Articolul 2 Prezenta decizie intră în vigoare la data semnării.

Articolul 3 Prezenta decizie se adresează Norvegiei.

Articolul 4 Prezenta decizie este autentică în limba engleză.

Adoptată la Bruxelles, 22 aprilie 2021. Pentru Autoritatea AELS de Supraveghere, acționând în temeiul Deciziei de delegare nr. 130/20/COL, Högni S. KRISTJÁNSSON Membru responsabil al colegiului Carsten ZATSCHLER Contrasemnatar în calitate de director pentru afaceri juridice și administrative

(1) JO L 84, 31.3.2016, p. 1.

(2) JO L 174, 3.6.2020, p. 211.

(3) Regulamentul delegat (UE) 2020/687 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele de prevenire și control al anumitor boli listate (JO L 174, 3.6.2020, p. 64).

(4) Actul menționat în capitolul I partea 7.1 punctul 8a din anexa I la Acordul privind SEE, Directiva 2003/99/CE a Parlamentului European și a Consiliului din 17 noiembrie 2003 privind monitorizarea zoonozelor și a agenților zoonotici, de modificare a Deciziei 90/424/CEE a Consiliului și de abrogare a Directivei 92/117/CEE a Consiliului, astfel cum a fost modificat și adaptat la Acordul privind SEE prin adaptările sectoriale menționate în anexa I la Acordul privind SEE.